El Taller d’Ocupació 2018 tanca les portes millorant les oportunitats laborals de 20 persones
21 de desembre de 2018

L’Ajuntament de Llíria ha finalitzat hui el Taller d’Ocupació 2018. Després d’un any de formació, les 20 persones beneficiàries d’este programa tanquen una etapa, millorant les seues possibilitats de trobar un treball, ja que han rebut formació en l’àmbit de la construcció i la jardineria.

Per acomiadar-los, ha tingut lloc un acte de cloenda en les instal·lacions del Centre Cívic El Prat, al que ha assistit l’alcalde de Llíria Manolo Civera i el regidor de Foment Econòmic, Ferran Pina, per entregar als alumnes-treballadors el diplomes acreditatius del seu pas pel programa.

El primer edil ha volgut destacar que este taller “els ha permès adquirir coneixements i, també, experiència en el món laboral. Amb les ferramentes acumulades durant este any, este persones multipliquen les oportunitats de trobar un lloc de treball, perquè la formació continua sent un valor diferenciador”.

El Taller d’Ocupació, finançat per Labora (antic Servef), ha donat treball a 20 aturats majors de 25 anys, amb contactes remunerats i de caràcter formatiu, a través dels quals els beneficiaris, guiats per cinc professors, han realitzat labors de rehabilitació i condicionament del Centre Cívic El Prat.

El pròxim divendres, el Taller d’Ocupació tornarà a obrir les seues portes, amb l’inici d’un nou programa per un any. Este oferirà també un treball remunerat i formatiu a 20 persones, que treballaran en dos equips de 10 cadascú, especialitzats en construcció i jardineria, respectivament.